Վարշամ Բորանյան

Վարշամ Հարությունի Բորանյան (), հունահռոմեական ոճի հայ ըմբիշ, Եվրոպայի 2016 թվականի չեմպիոն, Հայաստանի բազմակի չեմպիոն։

Կենսագրություն 
Վարշամ Բորանյանը ծնվել է Շիրակի մարզի Ախուրյան գյուղում։ Ըմբշամարտով սկսել է զբաղվել հարազատ գյուղի համալիր մարզադպրոցում։ Սկսած 2000 թվականից անփոփոխ մարզվում է անձնական մարզիչ Արամ Գասպարյանի ղեկավարությամբ։

Միջազգային ասպարեզում մեծահասակների մրցաշարերում առաջին մեդալը նա շահել է 2010 թվականին Իրանում կայացած Yadegar Imam Cup մրցաշարում, որտեղ 74 կգ քաշային կարգում արժանացել է բրոնզե մեդալի։

2014 թվականին 71 կգ քաշային կարգում հաղթել է Գերմանիայի Գրան-պրի մրցաշարում՝ եզրափակչում առավելության հասնելով Թուրքիայի ներկայացուցիչ Յունուս Էմրե Բաշարին։

Երկու անգամ մասնակցել է աշխարհի առաջնություններին։ 2014 թվականին զբաղեցրել է 5-րդ հորիզոնականը, իսկ 2015-ին՝ 16-րդ։

Իր մարզական կենսագրության մեծագույն նվաճմանը Վարշամը հասավ 2016 թվականի մարտի 13-ին՝ Լատվիայի մայրաքաղաք Ռիգայում կայացած Եվրոպայի առաջնությունում։ 71 կգ քաշային կարգի որակավորման փուլում նա 8:0 հաշվով առավելության հասավ ռումինացի Թոմի Գլաուդիու Հինովեանուի նկատմամբ, 1/8 եզրափակչում հաղթեց պորտուգալացի Ուգո Պասոս դա Սիլվային։ Քառորդ եզրափակչում նա հաղթահարեց բուլղարացի Սվիլեն Կոստադինովի արգելքը, իսկ կիսաեզրափակչում 2:1 հաշվով հաղթեց Բալինտ Կորպաշիին (Հունգարիա)։ Եզրափակիչ գոտեմարտում նրա մրցակիցը սերբ Ալեքսանդար Մաքսիմովիչն էր։ Վարշամը վստահ հաղթանակ տարավ 3:0 հաշվով և առաջին անգամ դարձավ Եվրոպայի չեմպիոն։

Ծանոթագրություններ

Արտաքին հղումներ 
 Բորանյան-Մաքսիմովիչ եզրափակիչ գոտեմարտը. 2016 թվականի Եվրոպայի առաջնություն, տեսանյութ

Հայ ըմբշամարտիկներ